Sholak



Sholak er den skabende fader til de tre brødre Zëeris, Sankma og Virgo og til de tre søstre Alina, Ninave og Delitha. Han er den øverste og mest centrale skikkelse, og den der samler resten af pantheonet. Han kendes som Alfaderen, en hvidhåret, langskægget mand i flagrende rober, og hans symbol er den seksstrålede sol (Sholak er solen, lyset, hans seks ”børn” strålerne, mediet, der udgår fra ham). Sholak er visdommens og kundskabens gud, og netop fordi han repræsenterer al viden og refleksion, er han også forudsætningen og grundlaget for alle de andre guder – kun qua ham kan de andre erkendes. Han skal ret forståes ret bogstaveligt som udgangspunkt for alt andet, basen hvorpå og gennem hvilken alting konstitueres – man kan i teorien forestille sig af de andre seks ”rigtige” guder forsvinde eller gå til grunde, men hvis Alfaderen dør, dør alt.

Derfor har Sholak heller ingen højtider, for hans ånd og tilstedeværelse gennemsyrer al anden bøn og tilbedelse. Til Alfaderen ofrer man snarere det allerdyrebareste man har, nemlig tid: han er således repræsentant og gestalt for al studium, viden, og lærdom – herunder også magi. Alle egentlige munkeklostre hvor man lever et liv i afholdenhed helliget kundskab og dets bevarelse, er viget til Alfaderen. På alle landets læreanstalter og videnscentre findes altid en statue af Sholak, og denne passeres med andægtigt og med nedsunktet blik.

Det er Sholaks store skam og ulykke at hans førstfødte søn, Zëeris, valgte den vrange eller ”Venstre” vej.

Typiske tilbedere: Alle lærde (det eneste alternativ man nogensinde støder på blandt uddannede mennesker, er Zëeris, og disse anerkender ofte ikke egentligt de andre guder), og så godt som ingen der ikke er formelt uddannet.

Tilbedelse: Først og fremmest alt, der har med studium, filosofi eller akademia at gøre. Men også hvis man er et intelligent individ, der grubler dybt over livet eller funderer over eksistentielle problemer, kan Sholak hjælpe. For at forstå livet og dets forunderlighed må man forstå Sholak, og er der en uigennemsigtig tåge i ens liv, et dilemma man ikke kan finde en løsning på, er det til Sholak man skal vende sig.

Sholak har ingen deciderede ritualer eller ceremonier i sit navn, jf. ovenfor; det forventes ganske enkelt at man altid har Sholak i tankerne som en slags grundpræmis, og altid er opmærksom på hans rolle i ens livs udfoldelse.

Højtider & Ceremonier: Ingen (se ovenfor).

Udtryk & Jargon: ”Ved Sholak!” (Universaludtrykket til alt). Desuden: ”Det véd kun Sholak”, ”Sholak véd”, ”Sholak må vide”.

Klæder & Symboler: Forskellige templer og munkeklostre har hver deres særpræg, men udgangspunktet er altid en lang, løs kåbe eller kutte. Farverne er gerne varierende toner af hvid eller grå. Udover seksstrålesolen er der ingen traditionelle symboler, og for den uindvigede kan det være svært at genkende en Sholakklerk. Sholaks Ædelsten er lapis lazuli.